কিন্তু যাঁকে ঘিরে এত উচ্ছ্বাস, সে নাকি সংযমের মোড়কে গুটিয়ে রেখেছে নিজেকে। জিতেন্দ্রর দাদাই বলছিলেন, ‘‘ভাইকে সেভাবে উচ্ছ্বাস প্রকাশ করতে দেখিনি। আসলে জেতার পর ও মেসেজ করেছিল। খুশি তো হবেই। তবে ওর মধ্যে একটা অদ্ভুত সংযমবোধ রয়েছে। বিশেষত যখন জাতীয় শিবিরে থাকে, তখন ও আরও সিরিয়াস হয়ে পড়ে।’’ ফুটবলের বিষয়ে কোনও রকম গাফিলতি নাকি পছন্দ নয় ১৭ বছরের ছেলেটার। সূরজ বলছিলেন, ‘‘ছুটিতে বাড়ি এলেও সারাক্ষণ প্র্যাক্টিস নিয়েই থাকে ও। দিনে সাত-আট ঘণ্টা অনুশীলন করে। রবীন্দ্র সরোবরে কখনও একা, আবার কখনও আমাদের সঙ্গে।’’